Annick Prieur

**Annick Prieur** (født 1959) er en norsk/fransk kriminolog som er ansatt som professor ved Institut for Sociologi og Socialt Arbejde ved Aalborg Universitet. Hun ble i 2010 valgt inn som medlem av Det Norske Videnskaps-Akademi.

## Utdannelse
Prieur har en magistergrad i kriminologi fra 1987 og en dr.polit.-grad i sociologi fra 1993, begge fra Universitetet i Oslo.

## Akademisk virke
Annick Prieur ble ansatt som professor ved Institut for Sociologi og Socialt Arbejde ved Aalborg Universitet i 2006. Hun har tidligere vært ansatt ved Universitetet i Oslo og ved forskningsinstituttet NOVA. I 1999 ble hun ansatt som lektor ved Aalborg Universitet, og i 2006 ble hun professor i sosiologi samme sted. I perioden 2006–2016 hadde hun i tillegg en 20&nbsp;% stilling som professor i kriminologi ved Universitetet i Oslo, og i perioden 2016–2018 hadde hun en tilsvarende professorstilling ved den norske Politihøgskolen.

Prieurs forskning spenner bredt; mye angår på ulike måter temaene sosial ulikskap og marginalisering, ofte med et kultursosiologisk perspektiv. Tidlig i karrieren arbeidet hun hovedsaklig med ulike former for marginaliserte seksualiteter: norske homofile menns håndtering av risikoen for HIV-smitte, mannlige prostitusjonskunders motivasjoner og erfaringer samt kjønnskonstruksjoner og identiteter blant meksikanske menn med en homo- eller biseksuell praksis. Den sistnevnte studien var grunnlaget for Prieurs dr.polit.-avhandling samt for boken *Mema’s House, Mexico City* *: On Transvestites, Queens, and Machos*. Den er baseret på etnografisk feltarbeid blandt prostituerte transvestitter i utkanten af Mexico by i den fattige bydelen Nezahualcoyotl. Analysen bidrar til å «avselvfølgeliggjøre» kategorier for kjønnsidentitet og for seksuell orientering, ved å vise en historisk og kulturel binding. I nyere arbeider har Prieur vendt tilbake til seksualitetssosiologien med studier av den rettslige håndteringen av menneskehandel til prostitusjon og av voldtekt. Prieur er i den forbindelse en del av det danske forskningsprosjektet *Projekt CRIVIC*, som handler om *«menneskehandlede kvinders møde med de danske myndigheder, og den betydning en status som 'offer for menneskehandel' har for ofrenes muligheder og hverdagsliv i Danmark.»*

Annick Prieur har i forbindelse med sine oversettelser av noen av Pierre Bourdieus verker fra fransk til norsk fattet interesse for og fått innsikt i Bourdieus sosiologiske innfallsvinkel. Dette har blant annet hatt som konsekvens at hun ble initierte og var prosjektleder for det forskningsrådsfinansierte, danske prosjektet «Social differentiering i nutidige samfund: Et studie af Aalborg» (forkortet *COMPAS* , etter prosjektets engelske tittel *Contemporary patterns of social differentiation, the case of Aalborg*). Prosjektet hadde sitt teoretiske utgangspunkt i Pierre Bourdieus modell for sosial ulikskap, og viste at sosiale forskjeller også i Danmark kan forstås som strukturert av økonomisk og kulturell kapital. I forlengelse av COMPAS-prosjektet opprettet Prieur i 2008, også med økonomisk støtte fra det danske forskningsrådet, nettverket *SCUD* (Network for the Studies of Social Differentiation and Cultural Distinctions), med deltagere fra en rekke europeiske land. Blant resultatene av det samarbeidet er en serie artikler som Prieur har forfattet sammen med Mike Savage om nye former for kulturell kapital, og med Johannes Hjellbrekke om hvordan Bourdieu har blitt mottatt i Skandinavia.

Prieur var også involvert i det forskningsrådsfinansierte prosjektet *ESSET* (Education in Social Skills and Emotional Training), som handlet om vår tids krav til sosiale ferdigheter og til håndtering av følelser, samt den marginalisering af alternative adferdsmåter som er et resultat av gjeldende normer i samtiden.

Annick Prieur representerer Danmark i Nordisk Samarbeidsråd for Kriminologi.

## Referanser